《和项平父送别》
宋代·孙应时

前途事业自登山，高下相悬进一关。
莫倚陂陀能迤逦，可无尺寸怯跻攀。
我来正作三年计，君别何当万里还。
辨取相逢须刮目，转头清镜欲苍颜。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。